
Szilárdfázisú extrakciós (SPE) tisztítási módszerek optimalizálása kis mennyiségű komplex biológiai minták proteomikai és foszfoproteomikai alkalmazására

A fehérjék poszttranszlációs módosulásai (pl. foszforiláció) alapvetően meghatározzák a fehérjék funkcióit, így vizsgálatuk nélkülözhetetlen a biológiai folyamatok megértésében. Kis mennyiségű komplex biológiai minták vizsgálata során a nanoHPLC-MS/MS mérés előtt elengedhetetlen a minta tisztítása. Célunk olyan szilárdfázisú extrakciós (SPE) módszerek optimálása volt, melyek alkalmasak kis mennyiségű (0,5-1 μg) komplex biológiai minták peptidjeinek és foszfopeptidjeinek hatékony tisztítására.
A peptidek tisztítására alkalmas proteomikai SPE módszeroptimáláshoz HeLa sejtvonal triptikus emésztményét használtuk fel, mellyel 4 állófázis (Thermo C18 Column és C18 Spin Tips, Affinisep Disks Tips C18 és Disks Tips HLB) és 5 oldószerrendszer kombinációjával összeállított 8 módszert hasonlítottunk össze. Módszerenként 5 párhuzamos mintát, és kontrollként 5 párhuzamos tisztítatlan mintát használtunk. A foszfopeptidek tisztítására alkalmas foszfoproteomikai módszeroptimáláshoz formalin-fixált paraffinba ágyazott tüdőrákos szövetet használtunk. A foszfopeptidek dúsítását követően a proteomikai módszerfejlesztéshez is használt 4 állófázis és 3 oldószerrendszer kombinációjával összeállított 5 SPE módszert hasonlítottunk össze, továbbá 5 párhuzamos tisztítatlan mintát alkalmaztunk kontrollként. A nanoHPLC-MS/MS mérést Waters nanoAcquity HPLC-vel kapcsolt Bruker Maxis II tömegspektrométerrel végeztük. A peptid/foszfopeptid és a fehérje azonosításához a Byonic szoftvert használtuk.
Mindkét optimálás során megvizsgáltuk a párhuzamosokban azonosított fehérjék, (foszfo)peptidek számának átlagát, a legalább egyszer azonosított (foszfo)peptidek számát, a foszforiláció helyének és számának eloszlását, valamint a (foszfo)peptidek hidrofobicitásának és savasságának eloszlását.
A proteomikai módszeroptimálás során a legtöbb módszer hasonlóan teljesített. A legnagyobb hatékonyságot trifluorecetsavas mintafelviteli puffert és Affinisep Disks Tips C18 állófázist használva értük el. Így 8,3%-kal több peptidet tudtunk azonosítani, mint a kontrollban. A foszfoproteomikai módszeroptimálás során a módszerek szelektivitása hasonlónak bizonyult, ugyanakkor a párhuzamosokban azonosított peptidek számának átlagát tekintve a Thermo Pierce C18 Spin Tip bizonyult a leghatékonyabbnak, mellyel 21,2%-kal több foszfopeptidet tudtunk azonosítani a kontrollhoz képest.
Az optimált módszereket sikeresen alkalmaztuk prosztata szövetek mintaelőkészítéséhez proteomikai és foszfoproteomikai vizsgálat céljából.



